Glo soos 'n kindjie | ToekomsVenster
In daardie tyd het die dissipels by Jesus gekom met die vraag: "Wie is die belangrikste in die koninkryk van die hemel?" Hy het 'n kindjie nader geroep en hom tussen hulle laat staan en gesê: "Dit verseker Ek julle: As julle nie verander en soos kindertjies word nie, sal julle beslis nie in die koninkryk van die hemel kom nie. Wie homself gering ag soos hierdie kindjie, hy is die belangrikste in die koninkryk van die hemel. En wie so 'n kindjie in my Naam ontvang, ontvang My."
Dit is onbegryplik dat mense kinders sou wou te na kom soos wat heel dikwels in Suid Afrika gebeur.
Dit is verskriklik om te dink dat daar kinders is wat nie kos het om te eet nie, dat kinders allerlei ontberinge moet verduur. Dit is pynlik dat kinders in oorlogsgeteisterde omgewings moet oorleef, dat ander as kinderarbeid aan slawerny onderwerp word, dat kinders soos items verhandel word op wêreldmarkte.
Kinders is veronderstel om sorgvry te wees. In die regte omgewing bekommer kinders hulle nie oor slaapplek, kos en klere nie. Daar is 'n ma en 'n pa wat sorg. Solank as wat pa en ma daar is, hoef hulle nie bekommerd te wees nie. In 'n post moderne wêreld is daar verskeie vorme van gesin wees. Hoofsaak is dat kinders in 'n ruimte grootword waar hulle veilig en geborge is.
Covid-19 het ons kinders aan baie spanning kom onderwerp. Om kinders met maskers op 'n afstand van mekaar op die speelterrein te sien, breek 'n mens se hart. Seuntjies stoei en dogtertjies speel huis, huis. Hulle kuier in groepies en gesels asof hulle presies weet waaroor dit in die wêreld gaan. Kinders is kontakmense. Dit is te veel gevra dat kinders nie na behore kan sosialiseer en funksioneer nie maar, dit is ons realiteit en dit is ten minste vir nou die aangewese.
Jesus sê, ons moet soos kinders word as ons die Koninkryk wil beërwe. Onverskrokke, energiek gelowig, liefdevol, amper naïef.